VENDIM
Nr. 162, datë 20.3.2024
 
PËR KOMPENSIMIN FINANCIAR TË PRONARËVE TË PASURIVE
TË PALUAJTSHME, QË PREKEN NGA NDËRTIMET E LEGALIZUARA
 
Në mbështetje të nenit 100 të Kushtetutës dhe të nenit 24, të ligjit nr. 20/2020, “Për përfundimin e proceseve kalimtare të pronësisë në Republikën e Shqipërisë”, me propozimin e Kryeministrit, Këshilli i Ministrave
 
VENDOSI:
[bookmark: _GoBack] 
1. Kompensimin financiar të pronarëve të pasurive të paluajtshme, pronë private, për sipërfaqet takuese, të zëna nga ndërtimet e legalizuara në drejtoritë vendore të Agjencisë Shtetërore të Kadastrës: Tiranë Veri, Tiranë Jug, Elbasan, Kamzë-Vorë, Kavajë, Vlorë, Tiranë Rurale 1, Tiranë Rurale 2, Sarandë, Shkodër.
2. Vlera e përgjithshme e kompensimit financiar është 250 411 069,84 (dyqind e pesëdhjetë milionë e katërqind e njëmbëdhjetë mijë e gjashtëdhjetë e nëntë presje tetëdhjetë e katër) lekë, për sipërfaqen 27 645, 9 (njëzet e shtatë mijë e gjashtëqind e dyzet e pesë presje nëntë) m², sipas shtojcës nr. 1, që i bashkëlidhet këtij vendimi dhe është pjesë përbërëse e tij.
3. Për kompensimin financiar të pronarëve të pasurive të paluajtshme, që preken nga ndërtimet e legalizuara, sipas shtojcës nr. 1, që i bashkëlidhet këtij vendimi, për pasuritë me numrat rendorë sipas kolonës nr. 14, të shtojcës nr. 1, përkatësisht: nr. 3, nr. 6, nr. 21, nr. 45, nr. 83, nr. 85, nr. 88, nr. 98, nr. 99, nr. 105, nr. 112, nr. 113, sipas seksionit të veçantë (kolona 19) të shtojcës nr. 1, shuma e kompensimit financiar vihet në dispozicion nga Agjencia e Trajtimit të Pronave, sipas pikave 3 dhe 4, të nenit 24, të ligjit nr. 20/2020, “Për përfundimin e proceseve kalimtare të pronësisë në Republikën e Shqipërisë”.
4. Të ardhurat që arkëtohen nga drejtoritë vendore të Agjencisë Shtetërore të Kadastrës, si rrjedhojë e kalimit të pronësisë nëpërmjet shitjes së parcelës ndërtimore, si për pasuritë shtetërore, edhe për pasuritë e të tretëve, në favor të objekteve informale që legalizohen, përdoren për kompensimin e pronarëve.
5. Drejtoritë vendore të Agjencisë Shtetërore të Kadastrës Tiranë Veri, Tiranë Jug, Elbasan, Kamzë-Vorë, Kavajë, Vlorë, Tiranë Rurale 1, Tiranë Rurale 2, Sarandë, Shkodër të kryejnë ndryshimet përkatëse për këto pasuri në regjistrat e pasurive të paluajtshme.
6. Ngarkohen Agjencia Shtetërore e Kadastrës dhe Agjencia e Trajtimit të Pronave për zbatimin e këtij vendimi.
Ky vendim hyn në fuqi menjëherë dhe botohet në Fletoren Zyrtare.
 
ZËVENDËSKRYEMINISTËR
Belinda Balluku

